Burjarunners calfa els motors de la seua IV 10k Solidària Divina Pastora amb la presentació de la carrera
2025-07-24

En una sala d’audiovisuals en la qual no cabia una agulla, el club esportiu Burjarunners ha presentat, en la Casa de Cultura de Burjassot, la seua IV 10k Solidària Divina Pastora, a benefici de l’Associació Valenciana de Paràlisi Cerebral (AVAPACE). Una prova que tindrà lloc diumenge que ve 18 de setembre, pels carrers de Burjassot.

En la presentació de la prova s’ha comptat amb la participació d’Enrique Soria, president de Burjarunners, acompanyat de l’alcalde de Burjassot, Rafa García, el Regidor d’Esports, Manuel Pérez Menero, José Marquina, president d’AVAPACE; Pilar Nieto, subdirectora general de Divina Pastora Segurs i Miriam Muñoz, triatleta de l’equip Laboratoris SYS i veïna de Burjassot, que compta amb un extens palmarès de victòries i podis en la seua carrera esportiva. També van estar presentes membres d’Avapace Corre.

Tots ells han coincidit a assenyalar la importància del treball que desenvolupa Burjarunners perquè aquesta carrera tinga lloc en el municipi i la gran labor que desenvolupa l’Ajuntament de Burjassot per a fer-la realitat en els seus carrers.

Per a l’alcalde de Burjassot, Rafa García, “el gran treball que desenvolupa Burjarunners és digne d’esment ja que gràcies a ell, a la tenacitat i a l’esforç que posen fan possible que la carrera tinga lloc en els nostres carrers. Estic molt orgullós del treball que fa el club cada any, un club modest que a poc a poc s’ha fet gran, ha crescut i segueix mostrant la seua solidaritat envers els altres“. A més, el màxim representant municipal també ha destacat que “per a Burjassot és un privilegi comptar amb aquesta prova esportiva i, més, tenint en compte la implicació de tot el municipi en la mateixa, des de la resta d’entitats socials i festives fins als comerços del municipi, que col·laboren en la mateixa, passant pels propis veïns i veïnes que formen part de la carrera”.

Per la seua banda, Enrique Soria, president de Burjarunners, ha agraït a tots els col·laboradors la seua participació en la prova d’enguany,”ja que sense ells, no seria possible la seua realització. Els carrers de Burjassot es van a omplir de color i, sobretot, de les cares de satisfacció dels corredors“.

José Marquina, president d’AVAPACE agraïa a Burjarunners, Divina Pastora i a l’Ajuntament de Burjassot, l’esforç que, any rere any, posen perquè la carrera inunde de corredors els carrers de Burjassot, “per a nosaltres és un premi comptar des de fa quatre anys amb Burjassot, és la nostra casa“.

La subdirectora general de Divina Pastora Segurs, Pilar Nieto, va destacar la importància d’aquestes carreres, “per a fer visible allò que és invisible. Aquestes proves són una lluita per l’esport inclusiu i des de Divina Pastora és un plaer poder formar part de la mateixa“. Pilar també va agrair la labor de la marea d’AVAPACE, de Burjarunners i de l’Ajuntament i, com no, “dels voluntaris, col·laboradors i participants ja que sense ells no podria dur-se a terme la carrera“.

Durant la presentació de la carrera, Miriam Muñoz va ser l’encarregada de lliurar sengles detalls a dos alumnes de La Fontaine que, enguany, han sigut els guanyadors tant del dibuix com del lema, respectivament, de la carrera d’enguany; lema que també està en les samarretes elaborades per a la mateixa. Miriam, que s’ha mostrat encantada i orgullosa de ser part també de la prova i que ha destacat que aquesta activitat amb els xiquets “fa molt més gran l’esport”, ha fet lliurament dels detalls a Sergio Cano Pomer, autor del dibuix i a Manuela Molina Castellà, autora del lema d’enguany, “La diferència no es nota”.